作者:汪
標題:賀新郎
內容:帖子傳新語。問自來、翰林學士，幾多人數。或道江心空鑄鏡，或道艾人如舞。或更道、冰盤消暑。或道芸香能去蠹，有宮中、鬥草盈盈女。都不管，道何許。離騷古意盈洲渚。也莫道、龍舟吊屈，浪花吹雨。只有闢兵符子好，少有詞人拈取。誰肯向、帖中道與。絕口用兵兩個字，是老臣、忠愛知艱阻。寫此句，絳紗縷。